**Loppu äärimmäiselle köyhyydelle: Moraalinen ja hengellinen välttämättömyys**

YHTEINEN NÄKÖKULMA

Erilaisten uskonnollisten traditioiden edustajina jaamme yhteisen vision äärimmäisen köyhyyden poistamisesta vuoteen 2030 mennessä. Ensimmäistä kertaa ihmiskunnan historian aikana voimme tehdä muutakin kuin kuvitella maailman, josta äärimmäinen köyhyys on poistettu, voimme tehdä kuvitelmasta todellisuutta. Tavoitteen saavuttamiseksi vaaditaan sitoutumista kahteen asiaan. Ensinnäkin siihen, että toimimme sen mukaan minkä tiedetään toimivan ja minkä ei; toiseksi siihen, että käytämme ääntämme, jotta saisimme muita liittymään tähän kiireelliseen hankkeeseen, joka kuvastaa perustavia hengellisiä arvojamme.

Viimeisen kahden vuosikymmenen aikana maailmassa on koettu huomattavaa edistystä, kun äärimmäisessä köyhyydessä elävien määrä on puolittunut. World Bank Groupin ja muiden tahojen tuottamien todisteiden perusteella näemme, että voimme kitkeä äärimmäisen köyhyyden seuraavan viidentoista vuoden aikana. Vuonna 2015 maidemme hallitukset päättävät uudesta maailmanlaajuisesta kestävän kehityksen ohjelmasta, joka mahdollistaa yhteisten arvojemme vahvistamisen äärimmäisen köyhyyden poistamiseksi tehtävässä työssä.

Me uskonyhteisössä kannatamme tätä moraalista ja tärkeää hanketta, koska uskomme, että yhteiskuntamme moraalin mittarina on, miten hyvin heikoimmat ja haavoittuvimmat voivat. Myös pyhät tekstimme kannustavat meitä taistelemaan epäoikeudenmukaisuutta vastaan ja kohottamaan köyhimpiä keskuudessamme. Kaikkien pitäisi saada kokea elämän yltäkylläisyys riippumatta sukupuolesta, iästä, rodusta tai uskonnosta.

MORAALINEN YKSIMIELISYYS

Äärimmäisen köyhyyden jatkuva esiintyminen yltäkylläisessä maailmassa loukkaa meitä syvästi. Uskoamme koetellaan ja sydämemme särkyy, kun tänä ennen kokemattoman vaurauden ja tieteen edistyksellisyyden aikana niin monet elävät nöyryyttävissä oloissa. Tiedämme, että äärimmäinen köyhyys jarruttaa inhimillistä kehitystä, nujertaa inhimillisen potentiaalin ja loukkaa ihmisarvoa. Yhä paremmin yhdistyneestä maailmastamme löytyy tarpeeksi, jotta kenenkään ei tarvitsisi taistella päivittäin selviytymisestä.

Äärimmäisen köyhyyden poistaminen tulee vaatimaan kokonaisvaltaisen köyhyyden piileviin syihin tarttuvan lähestymistavan, joihin kuuluvat estettävissä olevat sairaudet, puute laadukkaasta koulutuksesta, työttömyys, korruptio, väkivaltaiset konfliktit ja naisten, etnisten vähemmistöjen ja muiden ryhmien syrjintä. Se tulee vaatimaan muutosta köyhyyttä aiheuttaviin tapoihin: ahneuteen ja haaskaukseen, toisten kärsimykseen turtumiseen ja ihmisten ja luonnon hyväksikäyttöön. Se vaatii holistisen ja kestävän lähestymistavan, joka muuttaa kulttuureita ja instituutioita, ja niin sydämiä kuin mieliä.

Liian monissa osissa maailmaa naisia ja tyttöjä pidetään toisen luokan kansalaisina, heiltä evätään koulutus ja työnteko ja heitä uhkaavat väkivalta, ihmiskauppa ja raiskaukset. Kukaan meistä ei voi todella kukoistaa, ennen kuin jokaisella ihmisellä on samanlaiset perusoikeudet.

Meidän on yksiselitteisesti todettava, että äärimmäisen köyhyyden poistaminen on mahdotonta, jos emme puutu ilmastonmuutokseen ja epätasa-arvoon. Ilmastonmuutos koskettaa jo nyt suhteettomasti köyhyydessä eläviä ihmisiä. Äärimmäinen epätasa-arvo sekä maiden sisällä että maiden välillä on ristiriidassa yhteisten uskonnollisten arvojemme kanssa, lisää sosiaalista ja poliittista jakaantumista ja viivyttää kehitystä. Tarvitaan uusi sosiaalisesti kattava ja ympäristön kannalta kestävä taloudellisen kasvun malli.

KUTSU TOIMINTAAN

Uskomme, että on aika lopettaa äärimmäisen köyhyyden vitsaus parantamalla ihmisten välisiä suhteita, vahvistamalla ihmisarvoa ja antamalla kaikille ihmisille mahdollisuus kokonaisvaltaiseen kehitykseen. Jos olisimme sitoutuneempia elämään näiden yhteisten arvojen mukaan, maailmassa olisi vähemmän köyhyyttä.

Yhteiset näkemyksemme velvoittavat meitä voimaannuttamaan ja kohottamaan, ei vähättelemään, köyhyydessä eläviä ihmisiä, jotta he voisivat toimia oman muodonmuutoksensa toteuttajina. Meidän on hylättävä politiikka, joka liian usein työntää sivuun heidän äänensä, syyttää heitä omasta tilanteestaan ja lisää äärimmäistä epätasa-arvoa. Nyt on aika muuttaa väsähtäneisyys uudeksi sitoutuneisuudeksi, välinpitämättömyys myötätunnoksi, kyynisyys toivoksi ja voimattomuus tunteeksi siitä, että me voimme ja pystymme lopettamaan äärimmäisen köyhyyden vuoteen 2030 mennessä.

Sitoudumme työskentelemään yhdessä päättääksemme äärimmäisen köyhyyden häväistyksen. Tulemme toimimaan, puhumaan, kouluttamaan ja tekemään yhteistyötä sekä omissa joukoissamme että laajempien hankkeiden kautta. Me sitoudumme myös pitämään kaiken tasoisia johtajia tilivelvollisina niin yksityisesti kuin julkisesti, kansallisesti ja kansainvälisesti.

Meidän on lähestyttävä tätä hämmästyttävää tarvetta kokonaisvaltaisesti, eri hengellisiin vakaumuksiimme kytkettynä ja rakentaa pohjalle, jonka muodostavat yhteisesti tunnustamamme ajatus siitä, että jokainen elämä maailmassa on luontaisesti kunnioitettava ja arvokas.

Tämän yhteisen tavoitteen toteuttaminen tulee vaatimaan sosiaalisen ja poliittisen tahdon vallankumousta samoin kuin uusia innovaatioita ja parempaa yhteistyötä eri osa-alueiden välillä. Kutsumme kansainvälisiä järjestöjä, hallituksia, yrityksiä, yhteiskuntaa ja uskonnollisia yhteisöjä esittämään omaa osaansa ja liittymään joukkoomme tässä tärkeässä asiassa.

Köyhyys pitää vallassaan yli miljardia miestä, naista ja lasta, ja sen on loputtava. Nyt on aika toimia rohkeasti seuraavien sukupolvien vapauttamiseksi äärimmäisen köyhyyden kynsistä.

ALLEKIRJOITTAJAT